o oceni kakovosti podatkov, ki so jih države članice sporočile leta 2014 o plačilni bilanci, mednarodni trgovini s storitvami in neposrednih tujih naložbah

POROČILO KOMISIJE

o oceni kakovosti podatkov, ki so jih države članice sporočile leta 2014 o plačilni bilanci, mednarodni trgovini s storitvami in neposrednih tujih naložbah

1.Uvod

Člen 4(3) Uredbe (ES) št. 184/2005 določa:

„Komisija s pomočjo Odbora za plačilno bilanco iz člena 11(1) oceni kakovost prenesenih podatkov na osnovi poročil o kakovosti. Ta ocena Komisije se pošlje v vednost Evropskemu parlamentu.“

V tem poročilu Komisije je ocenjena kakovost podatkov o plačilni bilanci, mednarodni trgovini s storitvami in neposrednih tujih naložbah, ki so jih sporočile države članice EU leta 2014 v skladu z Uredbo (ES) št. 184/2005. Komisija je to poročilo pripravila s pomočjo Odbora za plačilno bilanco, kot je določeno v členu 4(3) Uredbe, in na podlagi rezultatov ocene kakovosti, ki jo je med januarjem in julijem 2015 izvedel Eurostat. Ocena kakovosti je zajemala tudi državi Evropskega gospodarskega prostora Islandijo in Norveško, vendar v poročilu Komisije rezultati za ti državi niso analizirani.

V tem poročilu so na kratko opisana načela za ocenjevanje kakovosti uradne statistike. V nadaljevanju je analizirano, v kolikšni meri so podatki o plačilni bilanci, mednarodni trgovini s storitvami in neposrednih tujih naložbah skladni z načeli kakovosti, na katerih temelji evropski statistični sistem (ESS).

To poročilo je osredotočeno predvsem na zahteve, v skladu s katerimi morajo države članice pripravljati in sporočati podatke o plačilni bilanci, mednarodni trgovini s storitvami in neposrednih tujih naložbah, in na to, ali države članice upoštevajo s tem povezane zakonodajne obveznosti. Zagotavlja tudi informacije, ki jih je mogoče uporabiti za ocenjevanje kakovosti teh podatkov, s posebnim poudarkom na skupnih agregatih in glavnih elementih, ki so potrebni za pripravo agregatov.

Spremljajoči delovni dokument služb Komisije o kakovosti statistik o plačilni bilanci, mednarodni trgovini s storitvami in neposrednih tujih naložbah, ki so jih leta 2014 sporočile države članice, Islandija in Norveška, predstavlja poglobljeno analizo rezultatov ocene kakovosti.

2.Ocenjevanje kakovosti uradne statistike

Eurostat vsako leto oceni kakovost podatkov o plačilni bilanci, mednarodni trgovini s storitvami in neposrednih tujih naložbah v skladu z načeli iz Uredbe Komisije (ES) št. 1055/2008. Preverja, ali so podatki v skladu s sedmimi merili kakovosti iz člena 12(1) Uredbe (ES) št. 223/2009 o evropski statistiki, ki so: i) ustreznost; ii) natančnost; iii) pravočasnost; iv) točnost; v) dostopnost in jasnost; vi) primerljivost; in vii) skladnost. Uredba (ES) št. 223/2009 je bila spremenjena 29. aprila 2015 z namenom okrepitve več določb, vključno z določbami o ocenjevanju kakovosti.

Eurostat si že več let močno prizadeva, da bi razvil metode in orodja za upravljanje kakovosti, ki bi mu pomagala pri pripravi visokokakovostne evropske statistike. Poročanje o kakovosti podpira ocenjevanje kakovosti, ki je izhodiščna točka za izboljšanje kakovosti. V Priročniku ESS za poročila o kakovosti je natančno opredeljena popolna izbira metod, ki jih je mogoče uporabiti za ocenjevanje kakovosti uradne statistike. Uporaba metod se razlikuje glede na vrsto statističnega postopka.

Namen statistike je priprava ocen neznane vrednosti. Spremenljivost in izkrivljenost pomenita, da te ocene niso enake resničnim vrednostim in da je pri statistiki mogoča široka paleta vzorčnih in nevzorčnih napak.

Uveljavljena teorija za preverjanje natančnosti statistike na podlagi vzorčnih raziskav proučuje spremenljivost, tj. kako močno se cenilka spreminja v bližini svoje pričakovane vrednosti. Spremenljivost se izraža prek svoje variance, standardne napake, koeficienta variacije in intervalov zaupanja.

Statistika o plačilni bilanci (kot so nacionalni računi) se pripravlja prek računovodskega okvira in temelji na podatkih različnih primarnih statistik, kot so podatki o blagu, storitvah in neposrednih tujih naložbah. Nekatere primarne statistike temeljijo na vzorčnih raziskavah, nekatere izhajajo iz administrativnih podatkov, nekatere pa iz modelov.

Neposreden pristop k merjenju natančnosti pri računovodskem okviru, kot je plačilna bilanca, ni mogoč. Glede na splošna načela o merjenju kakovosti v statistiki sta dva glavna instrumenta, ki bi se morala uporabljati, analiza revizij (ki prikazuje stopnjo skladnosti začetnih ocen z nadaljnjimi ali končnimi ocenami) ter ocena napak in izpustov. V tem poročilu sta obravnavana oba instrumenta.

Medtem ko kakovost agregirane statistike ni samo vsota kakovosti vseh osnovnih primarnih podatkov, je kakovost podatkov plačilne bilance odvisna od kakovosti vseh osnovnih primarnih podatkov. Za statistiko mednarodne blagovne menjave se redno pripravljajo ločena poročila o kakovosti. Kot je določeno v uredbah (ES) št. 638/2004 in 471/2009, so te statistike glavni element tekočega računa. Zato so ocenjeni samo podatki o mednarodni trgovini s storitvami in neposrednih tujih naložbah, skupaj s podatki o plačilni bilanci.